T. Cabaj, poslanec: (2007-05-09):
A ja som rád, že padajú tie názory pre, proti, pretože napríklad celkom neberiem to, čo hovoril pán minister v porovnaní medzi predsedom samosprávneho kraja a poslancami, pretože predsedovia samosprávnych krajov sú volení len v 8 obvodoch v rámci Slovenska a poslanci v 79 obvodoch. To znamená špeciálne podelení podľa jednotlivých okresov. Bývalé okresy vytvárajú volebné obvody a tam určite svojho poslanca poznajú a až v druhom kole teda je predseda samosprávneho kraja. Takže to je akože tá skúsenosť v praxi, s ktorou sa my aj vo výbore stretáme, takže len toľko pre poriadok, čo sa tých vecí týka. Ale chcem povedať pánu Hortovi, že akosi neviem, či jemu zlyháva pamäť, alebo mne, keď tu hovorí o totálnej privatizácii inštitúcií, pretože ja neviem, Ľudovít Kaník bol čí nominant? A ten v blahej pamäti v tomto parlamente predložil návrh a vy, vtedy poslanci koalície ste mu odhlasovali, že ste zrušili verejnoprávnu inštitúciu – úrad práce len kvôli tomu, že mal prebytok v rozpočte 12 miliárd korún, aby tieto peniaze sa mohli zoštátniť a štát ich mohol ďalej použiť. To keď teda hovoríme o privatizácii týchto inštitúcií, to len si treba pripomenúť. A takisto si treba pripomenúť to obdobie. Ja neviem, v koalícii, keď ste boli v roku 1994 s SDĽ-kou, urobili ste výmeny, potom následne v roku 1998 so SOP-kou urobili ste výmeny, keď ste v 2002 dostali ANO, takisto ste  vyhádzali týchto ľudí a postupne sa menili, s kým ste boli v koalícii a teraz sa tvárite, že akože nič, že všetky tieto veci sa zabudli a hľadá sa niečo, politikum tam, kde nie je. Samozrejme, tu pri diskusii sa hovorilo o tom, že bude pripravený návrh zákona o samosprávnych krajoch, kde sa budú hľadať možnosti a riešiť tie problémy, ktoré vyvstali a ktoré sa už  diskutujú minimálne pol roka. Ale na druhej strane treba si aj povedať súvislosť dátumu. Tento parlament existuje už takmer rok, to znamená, že nie je to reakcia väčšiny v tomto parlamente, ale samosprávne kraje už majú takmer dva roky voľby za sebou a za necelé dva roky teda budú voľby, aby sa nové tieto zastupiteľstvá volili. Samozrejme, ak svojím spôsobom každý tu hovoril o vyšších územných celkoch a tak nenápadne len sem-tam sa spomenuli aj obce, pretože tá istá pozícia pri schvaľovaní rozpočtu a v úprave rozpočtu zavádza to čo vo vyšších územných celkoch, to aj pri obciach. Samozrejme, teraz je to pre ctenú opozíciu zaujímavé hovoriť o vyšších územných celkoch, a to z jednoduchého dôvodu, že už to tu bolo konštatované, že vy tam nemáte momentálne predsedu. Ale tak opatrne ste sa len dotkli obcí, pretože medzi tými 2 900 obcami máte aj svojich starostov a primátorov, ktorí reprezentujú vašu politickú stranu, ale tých by nebolo za vhodné nejakým spôsobom si podráždiť a pripomenúť tým, že vy ste proti tomuto návrhu. Takže, samozrejme, keď chceme, tak ten účel sa nájde. To je presne tá istá pozícia kvóra na vrátený zákon či v parlamente, teda väčšinou kvalifikovanou, alebo teda trojpätinovou väčšinou na prelomenie veta v obciach a VÚC. Ja sa len pýtam. Tento inštitút máme zakotvený v zákone  č. 369/1990 Zb. To znamená, že doteraz to automaticky vyhovovalo a teraz momentálne vo vyšších územných celkoch, kde nie ste,  už to tak nie je a hľadáme spôsob teda inej zmeny, ale hovorím, to je niekedy ten pohľad, ktorý je iný, keď sa pozeráme cez okno do miestnosti, a iný je, keď sa pozeráme z miestnosti zase cez okno von. A tiež je to pohľad cez okno. Samozrejme, veľa by sa dalo hovoriť o tých ďalších informáciách, ktoré tu naši kolegovia z výboru, pretože väčšinou diskutovali členovia výboru s výnimkou pána Slafkovského, ktorý je aj poslancom VÚC-ky. Mne trochu chýbali v tejto diskusii vystúpenia aj ďalších poslancov Národnej rady, ktorí sú poslancami vyšších územných celkov, či to aj oni tak cítia, že to je ich ohrozenie. A na úkor nich tí, ktorí tu sedia v tomto parlamente, je to posilnenie pozície tých, ktorí sú v samosprávnych krajoch ako predsedovia, ale to hovorím len do diskusie, do vlastných radov, aby sme si mohli aj tieto veci rozdiskutovať. No a, samozrejme, dalo by sa veľa aj súhlasiť s tým, že mnohé zmeny by sa mali robiť, a teda komplexné zmeny, preto hovorím komplexné by sa mali vykonávať tak, aby boli účinné pre to obdobie, ktoré bude nasledovať a za týchto podmienok, aby sa na toto išlo. Ale ak by som zobral čisto túto teóriu, tak potom 369-ku by sme boli mohli novelizovať asi 5-krát, a nie 20 alebo 22-krát, čo sme novelizovali v tomto parlamente počas funkčného obdobia starostov a primátorov, ktorí podľa tohto zákona nastúpili, pretože parlament musí aj bezprostredne reagovať na problémy a nezrovnalosti, ktoré vyvstanú a ktoré je potrebné riešiť, pretože ústava hovorí, do činnosti samosprávy sa dá vstúpiť iba zákonom. Takže nepoznám žiaden iný spôsob ako riešenie teraz momentálne cez zákon a hľadať možnosť pozície. A chcem momentálne všetkých poprosiť, ja viem, že je to nejaký taký módny hit novinárov, prečo predsedom samosprávnych krajov nadávate do županov, pretože stále terminológia platí – predseda samosprávneho kraja. Ak sme tu minule na tú tému hovorili a s kolegom Bauerom v tomto nesúhlasím, nikto nehovoril, že toto bude riešené, že takto to bude. To sme hovorili o diskusii, ktorá sa na túto tému roztvorí, pretože sú názory aj pre, aj proti, čo sa týka terminológie, ale sú názory aj o spôsobe, ako to zrealizovať, či to môže vôbec byť v takomto zákone, alebo či neprijať samostatný zákon, ktorý by riešil túto pozíciu, ale myslím, že to je priestor pre nás vo výbore, aby sme  s predsedami samosprávnych krajov, ale aj so samosprávami naďalej v tých diskusiách pokračovali, pretože na jeseň by sme mali mať ďalšie stretnutie, kde budú prítomní všetci tí, čo majú čo hovoriť do štátnej správy, do samosprávy a myslím, že tam bude priestor, aby potom aj nejaký legislatívny výstup z toho bol ďalej v parlamente. Takže zatiaľ predpokladám, že táto vládna novela nemá ambíciu riešiť veci komplexne, ale ten účel, ktorý je tam, ktorý je zakotvený aj v pripomienkach. A treba aj pomenovať tieto veci, že, samozrejme, ak predsedovia samosprávnych krajov boli aj na prijatí u predsedu vlády, informovali ho o problémoch, skutočnostiach, ktoré a v ktorých samosprávnych krajoch vznikajú a úlohou vlády ako jedného z legislatívcov alebo z toho, kto má právo legislatívy tak ako my poslanci, je potrebné reagovať na problémy, ktoré vznikajú, aby sa tieto operatívne riešili. Takže z tohto dôvodu vlastne vítam, že táto novela v tomto parlamente je. Verím, že sa nám ju podarí posunúť do druhého čítania a len v rámci druhého čítania je potom priestor, aby sme aj akékoľvek zmeny a zásahy robili. V opačnom prípade, ak by to nešlo do druhého čítania, zostane to v archíve tejto Národnej rady a ďalej sa nepokračuje. Ďakujem pekne.